
RAPORT DE SPECIALITATE
la proiectul de hotărâre privind aprobarea Procedurii de publicare a listelor
privind persoanele juridice care au declarat și achitat la scadență obligațiile fiscale de plată și care nu au obligații fiscale restante la bugetul local al Municipiului Medgidia


Având în vedere necesitatea punerii în aplicare, la nivelul Municipiului Medgidia, a prevederilor art. 162¹ din Legea nr. 207/2015 privind Codul de procedură fiscală, cu modificările și completările ulterioare, propunem aprobarea măsurilor administrative necesare pentru identificarea, publicarea și actualizarea listelor privind persoanele juridice care au declarat și achitat la scadență obligațiile fiscale de plată și care nu au obligații fiscale restante la bugetul local.
Potrivit art. 162¹ alin. (1) din Legea nr. 207/2015 privind Codul de procedură fiscală, cu modificările și completările ulterioare, organul fiscal local are obligația de a publica pe pagina de internet proprie lista contribuabililor persoane juridice care au declarat și au achitat la scadență obligațiile fiscale de plată și care nu au obligații restante. 
Lista se publică trimestrial până în ultima zi a primei luni din trimestrul următor celui de raportare.
În cazul creanțelor fiscale administrate de organul fiscal local, procedura de aplicare a art. 162¹ din Legea nr. 207/2015 privind Codul de procedură fiscală, cu modificările și completările ulterioare, se aprobă prin hotărâre a consiliului local.
În vederea mediatizării contribuabililor, persoane juridice, care și-au declarat și achitat la scadență obligațiile de plata și  care nu figurează în evidențele fiscale cu obligații fiscale restante, Direcția Economică prin Serviciul Impozite, Taxe Locale și Executare Siliă, publică pe pagina de internet , lista acestor contribuabili.
           Lista persoanelor juridice care au declarat și  achitat la scadență obligațiile fiscale de plată și care nu au obligații restante la bugetul local al Municipiului Medgidia se va publica trimestrial, până în ultima zi a primei luni din trimestrul următor celui de raportare calculat de la termenele de plata - 31 martie și 30 septembrie inclusiv, pe site-ul Primariei Municipiului Medgidia - Monitorul Oficial Local, la subeticheta ,,ALTE DOCUMENTE”.
Pentru întocmirea listei se are în vedere faptul că persoana juridică a achitat obligațiile la scadență/termenul de plată prevazut de lege, obligațiile fiscale principale și accesorii, în trimestrul pentru care se realizează publicarea listei.
La întocmirea listei se au în vedere informațiile referitoare la obligațiile înregistrate în evidențele fiscale ale contribuabililor persoane juridice, existente la nivelul organelor fiscale, la momentul întocmirii listei.
Lista va cuprinde denumirea contribuabililor și codul de  identificare fiscală.
           Faţă de cele prezentate, considerăm că proiectul de hotărâre privind aprobarea Procedurii de publicare a listelor privind persoanele juridice care au declarat și achitat la scadență obligațiile fiscale de plată și care nu au obligații fiscale restante la bugetul local al Municipiului Medgidia, se încadrează în prevederile legale în vigoare, drept pentru care propunem adoptarea acestuia sub forma prezentată.

